
                             Dərman vasitəsinin istifadəsi üzrə təlimat (xəstələr üçün)

TİROZUR     yerli istifadə üçün toz 
TYROSUR   
Beynəlxalq patentləşdirilməmiş adı: Tyrothricin 
Tərkibi
Təsiredici maddə:   1 q tozun tərkibində 1 mq tirotrisin vardır. 
Köməkçi maddələr: laktoza monohidrat, makroqol 6000, susuz kolloid silisium. 

Təsviri  
Səpələnmə xassəsinə malik olan ağ rəngli tozdur.
Farmakoterapevtik qrupu 
Yerli istifadə üçün antibiotik. 
ATC ko0du: D06AX08.
Farmakoloji xüsusiyyətləri  
Tirotrisin – antibakterial aktivliyə malik olan müxtəlif siklik və xətti polipeptidlərin birləşməsi olub, anaerob sporəmələgətirən Bacillus brevis mikroorqanizmlərinin endotoksinidir. Bu birləşmənin tərkibində 70-80%-ə qədər tirosidinlər (əsas siklik dekapeptidlər) və 20-30%-ə qədər qramisidinlər (neytral xətti pentadekapeptidlər) vardır. 
Preparat əsasən, Staph.aureus MSSA, Staph. aureus MRSA, Staph.Haemolyticus, Strep.Pyogenes, Strep.Viridans, Enterecoccus faecalis, Diplococccus pneumoniae, Corynebact.spp, Neisseria meningitides mikroorqanizmlərinə, Neisseria gonorrhoeae mikroorqanizmlərinin bəzi ştammlarına, göbələklərə və trixomonadalara və eləcədə, bəzi qrammənfi bakteriyalara və Candida göbələkləri də daxil olmaqla, bəzi göbələk növlərinə qarşı aktivdir.
Tirotrisin, dozadan asılı olaraq, Clostridia kimi mikroorqanizmlərə qarşı bakteriostatik və ya bakterisid təsir göstərir.
Tirosidinin təsiri bakterial hüceyrələrin tərkibindən azot və fosfor kimi maddələrin xaricolması vasitəsi ilə həyata keçirilir. Kation detergentlər kimi təsir göstərərək, tirosidin də bakterial hüceyrələrin membranlarının dağılmasına səbəb olur. Bakteriyaların hüceyrə membranına göstərilən birbaşa təsiri sayəsində preparatın aktivliyi hüceyrələrin inkişafının və ya çoxalmasının tormozlanması ilə məhdudlaşmır və eyni zamanda, tirosidinin bakterial effektini təmin edir. 
Bundan əlavə, qramisidinlər bakteriyaların hüceyrə membranlarında kation kanallarının əmələ gəlməsinə səbəb olur ki, bu da bakteriyalar tərəfindən kaliumun itirilməsinə və bunun nəticəsi kimi, hüceyrə daxilində ion konsentrasiyalarının dəyişməsinə və sitolizə gətirib çıxarır. 
Preparatın qramisidin kimi komponenti gələcəkdə, hüceyrə tənəffüsü zəncirində fosforlaşma proseslərinin qırılmasına səbəb olur. 
Tirosidinin, sistem antibiotiklərdə müşahidə olunmayan xüsusi təsir mexanizmini nəzərə alaraq, çarpaz rezistentliyin meydana çıxması qeyd olunmur.  
Tirozur preparatının tozu, yara dibinin təmizlənməsi və eləcədə, qranulyasiya və epitelizasiya proseslərinin stimullaşdırılması vasitəsi ilə yaraların sağalması prosesini sürətləndirir. 
İstifadəsinə göstərişlər  
Əhəmiyyətsiz miqdarda eksudatın ifraz olunması ilə müşayiət olunan və tirosidinə qarşı həssas olan patogen mikroorqanizmlərin törətdikləri superinfeksiya qeyd olunan səthi yaraların müalicəsi. 
Əks göstərişlər 
Preparatın tərkibinə daxil olan hər hansı komponentə qarşı yüksək həssaslıq. 
Anadangəlmə methemoqlobinemiya.
Xüsusi göstərişlər və ehtiyat tədbirləri 
Zərurət yarandığı hallarda Tirozur preparatının tozu, hər bir yaş dövründə olan uşaqlarda istifadə edilə bilər. Plazma xolinesterazası aşağı olan xəstələrdə, antixolinesteraz preparatlar qəbul edənlərdə və Miastenia gravis hallarında Tirozur təyin edərkən ehtiyatlı olmaq lazımdır. Göstərilən dərman preparatının tərkibinə köməkçi maddə şəklində laktoza monohidrat daxildir. Simptomlar davam edərsə təyinedən həkimlə məsləhətləşmək lazımdır.
Digər dərman vasitələri ilə qarşılıqlı təsiri 
Birlikdə qəbul edildikdə Tirozur sulfonamidlərin effektini azalda bilər.
Hamiləlik və laktasiya dövründə istifadəsi  
Hamiləlik və ya laktasiya dövründə preparatın istifadəsi yalnız, həkim tərəfindən ana üçün fayda/döl (uşaq) üçün risk nisbəti hərtərəfli qiymətləndirildikdən sonra, mümkündür. 
İstifadə qaydası və dozası  
Tozu, gündə 1-2 dəfə dərinin zədələnmiş nahiyələrinə nazik təbəqə ilə səpmək və zərurət yarandığı hallarda həmin nahiyələri sarğı ilə örtmək lazımdır. 
Müalicənin davametmə müddəti fərdi qaydada müəyyən edilir. 
Əlavə təsirləri 
Allergik reaksiyalar və dildə ağrılar meydana çıxa bilər. 
Doza həddinin aşılması  
Doza həddinin aşılması halları barədə heç bir məlumat yoxdur. 

Buraxılış forması 
5 q və ya 20 q toz, plastik flakonda. 1 flakon, içlik vərəqə ilə birlikdə karton qutuya qablaşdırılır. 
Saxlanma şəraiti
25° C-dən yuxarı olmayan temperaturda və uşaqların əli çatmayan yerdə saxlamaq lazımdır. 
Yararlılıq müddəti  
3 il. 
Yararlılıq müddəti bitdikdən sonra istifadə etmək olmaz. 
Aptekdən buraxılma şərti  
Reseptsiz buraxılır.  
İstehsalçı  
Engelhard Arzneimittel GmbH &Co. KG. 

Ünvan

Hersberqştrasse 3, 61138 
Niderdorfelden, Almaniya. 

Qeydiyyat vəsiqəsinin sahibi  
Engelhard Arzneimittel GmbH &Co. KG. 

Ünvan
Hersberqştrasse 3, 61138 
Niderdorfelden, Almaniya.
